A nemusí ísť len o hodový zápas.
Kedysi sa do Slovenského pohára mohli zapojiť kluby od najvyššej po tretiu ligu. Keď sa pole účastníkov rozšírilo až po piatu ligu, vyvolalo to veľký ohlas.
A občas prinieslo aj šokujúce výsledky.
Napríklad pred troma rokmi vyradili futbalisti štvrtoligového Medzeva dva tímy z najvyššej súťaže - Senicu a po nej aj Trenčín.
Každý sníva o veľkom klube
O Slovnaft Cupe sa hovorí čoraz viac aj v najmenších kluboch na Slovensku. Každý sníva o tom, že si zahrá proti mužstvu z Fortuna ligy a všetci s napätím sledujú žreb.
V tohtoročnej edícii sa objavili dokonca dva kluby z okresných súťaží - FC Družstevník Rybky a FC MOSAP Klasov.
"Rybky sa do Slovnaft Cupu dostali vďaka triumfu v oblastnom pohári Sportika Cup," vysvetlil Rastislav Španka, člen výkonného výboru ObFZ Senica.
V prvom kole vyzvú Rybky v nedeľu 2. augusta o 17.00 h doma treťoligové Malženice s viacerými bývalými ligistami v zostave.
Ak by outsider vyhral, v druhom kole by hostil slávny Spartak Trnava. Na nič podobné si história nepamätá.